Diari Oficial de la Generalitat Valenciana


Sumari del DOGV 3014, del 16-06-1997 (1997/8282)

ACORD de 28 de maig de 1997, de la Comissió Territorial d'Urbanisme de València, sobre la modificació núm. 1 de les Normes Subsidiàries d'Antella, relativa al canvi de qualificació de sòl dotacional en la prolongació del e/ de la Puríssima.
------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3014

Data del DOGV
:   16-06-1997

Secció del DOGV
:   CONVENIS I ACTES - ALTRES ASSUMPTES

Número del document
:   1997/8282


Data del document
:   28-05-1997

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

ACORD de 28 de maig de 1997, de la Comissió Territorial d'Urbanisme de València, sobre la modificació núm. 1 de les Normes Subsidiàries d'Antella, relativa al canvi de qualificació de sòl dotacional en la prolongació del c/ de la Puríssima.  
La Comissió Territorial d'Urbanisme de València, en sessió del 28 de maig de 1997, va adoptar l'acord següent:  
Vist l'expedient remés per l'Ajuntament d'Antella referit a la modificació núm. 1 de les Normes Subsidiàries, relativa al canvi de qualificació de sòl dotacional en la prolongació del c/ de la Puríssima, a l'efecte de l'aprovació definitiva, i de conformitat amb els següents:  
Antecedents de fet  
Primer  
El projecte es va sotmetre a informació pública per mitjà d'acord del ple de l'Ajuntament del dia 6 de març de 1997 i, després del pertinent període d'informació pública, en el qual s'hi van presentar 3 al·legacions, el mateix òrgan el va aprovar provisionalment el dia 5 de maig de 1997.  
Segon  
El projecte consta de memòria, annex (proposta de conveni urbanístic), plans d'informació i plans d'ordenació.  
Tercer  
La modificació consisteix en un canvi de qualificació de terrenys dotacionals, part dels quals passen a ús residencial, i la creació d'una nova dotació d'aparcaments. A més, l'Ajuntament obtindrà gratuïtament els terrenys dotacionals que queden en la prolongació del c/ de la Puríssima, per a la implantació d'un alberg juvenil.  
Concretament, una parcel·la dotacional situada en l'extrem oest del nucli urbà, es divideix en dues parts d'igual superfície, una illa dotacional destinada a alberg juvenil (que se cedeix gratuïtament) i una illa que es requalifica a ús residencial. Per a compensar l'increment d'aprofitament lucratiu que resulta de la modificació, es crea una reserva dotacional per a aparcament en sòl no urbanitzable en la prolongació del c/ de Viver (accés a l'equipament esportiu).  
Les superfícies de les diverses parcel·les que intervenen en la modificació es resumeixen en el quadre següent:  
 Nor subs. Modificació Diferència  
Dotacional equipament 3.789 m2s 2.003 m2s - 1.786 m2s   
Dotacional espais lliures 1.058 m2s 1.058 m2s   
Dotacional vials 2.236 m2s 2.018 m2s (No computen)  
Parcel·la residencial 2.003 m2s  
Dotacional aparcament 2.345 m2s +2.345 m2s  
Dotacional vials 145 m2s (No computen)  
Totals 7.083 m2s 7.083 m2s + 559 m2s   
 2.490 m2s  
La modificació es justifica en l'interès públic que suposa l'obtenció gratuïta d'una parcel·la de 2.003 m2 per a la implantació d'un alberg juvenil, previst en el Programa Operatiu Local de 1997, i la creació d'una dotació d'aparcaments que resolga, en part, el greu problema d'aparcament que existeix en el nucli urbà. Com a contrapartida, al propietari dels terrenys se li requalifica part de la seua parcel·la d'ús residencial.  
En aquesta parcel·la residencial es permet la construcció d'habitatges unifamiliars adossats o aïllats, de II plantes, amb una alçada de cornisa de 6,50 m, una edificabilitat neta de 0,9 m2 límit/m2 sòl el que representa una edificabilitat total de 1.803 m2 límit i una reserva d'una plaça d'aparcament per habitatge.  
Com a annex de la memòria s'inclou la proposta de conveni urbanístic que s'ha de subscriure entre l'Ajuntament i el propietari dels terrenys, que forma part de la documentació que ha sigut sotmesa a informació pública.  
Quart  
Antella té normes subsidiàries que van ser aprovades per la Comissió Territorial d'Urbanisme en data 7 de novembre de 1995. Aquesta modificació és la primera que s'hi presenta des de l'aprovació de les normes.  
Cinquè  
La Comissió Informativa de la Comissió Territorial d'Urbanisme de València, en sessió del dia 19 de maig de 1997, va emetre un informe sobre el projecte que ens ocupa, i es compleix així allò que s'ha preceptuat en l'article 11 del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.  
Fonaments de dret  
Primer  
La tramitació és correcta, de conformitat amb allò que s'ha establit en la disposició transitòria setena, en relació amb l'article 55.1, per remissió a l'article 38, de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística (LRAU). D'altra banda, la documentació està completa, d'acord amb l'article 27 de la LRAU.  
Segon  
En la memòria es justifica que la nova edificabilitat que es genera, està compensada amb dotacions, ja que el saldo global de dotacions públiques és de +638 m2sòl i l'edificabilitat total és de 1.803 m2límit, la qual cosa suposa un estàndard dotacional de 35,38 m2sòl/100 m2límit (superior als 35 m2sòl /100 m2límit que correspondrien a un sòl urbanitzable). D'aquesta manera queda justificat el compliment de l'article 55.3 de la LRAU, que estableix que tota alteració de l'ordenació establida per un pla que augmente l'aprofitament lucratiu privat d'algun terreny o desafecte el sòl de la destinació pública, haurà de establir les mesures compensatòries necessàries per a mantenir la proporció i la qualitat de les dotacions públiques previstes respecte a l'aprofitament.  
Tercer  
La solució viària que es proposa no s'estima adequada perquè els nous vials, que es projecten en direcció perpendicular a la prolongació del c/ de la Purissíma, plantegen dificultats de gir en el seu extrem final, ja que tenen una amplària de calçada de 4 i 6 m. A més, en una zona de nou desenvolupament no sembla adequat proposar vials de 6 i 8 m d'amplària total. Però, en qualsevol cas, és una qüestió de competència municipal que ha de valorar el propi Ajuntament d'Antella, segons l'article 40.2 de la LRAU, per la qual cosa no pot suposar un inconvenient per a l'aprovació definitiva de la modificació.  
Quart  
En el tràmit d'informació pública es presenta una al·legació per la propietària d'una parcel·la afectada per la modificació, ja que es qualifica la seua parcel·la de dotació d'aparcament. En l'expedient administratiu municipal es troba adequadament contestada aquesta al·legació, sense perjudici que s'haja de fer una precisió respecte a les disposicions complementàries proposades pel tècnic redactor de la modificació, que assumeix el ple de la corporació. Concretament, no és correcta la disposició tercera que literalment diu: quant a l'aprofitament dels terrenys, s'estarà a allò que s'ha disposat per la Llei 4/92 de Sòl no Urbanitzable, en el capítol II, article 10, i es manté en les dues parcel·les una edificabilitat neta de 0,02 m2límit/m2sòl. Atès que es tracta d'un sòl dotacional reserva d'aparcament, no és correcte remetre's a l'article 10 de la Llei del Sòl no Urbanitzable, que fa referència a habitatges familiars, i que, a més, ni assigna una edificabilitat als terrenys ni, en qualsevol cas, amb aquest valor (el precepte citat estableix un 2% d'ocupació màxima i la disposició addicional setena de la mateixa llei una alçada màxima de II plantes, llevat que el pla dispose una altra cosa). En conseqüència, no es considera aplicable aquesta disposició complementària 3a de la modificació, sinó que, en el supòsit d'expropiació d'aquests terrenys, la valoració caldria establir-la en funció de l'aprofitament que corresponga a la qualificació de dotacional.  
Cinquè  
La Comissió Territorial d'Urbanisme és l'òrgan competent per a emetre dictamen de resolució sobre l'aprovació definitiva de les normes subsidiàries i de les seues modificacions de municipis menors de 50.000 habitants, de conformitat amb en els articles 55.1 i 38.3, per remissió de la disposició transitòria setena, de la Llei Reguladora de l'Activitat Urbanística, en relació amb l'article 10.A, per remissió de l'article 9.1, del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.  
A la vista de tot el que s'ha exposat anteriorment, la Comissió Territorial d'Urbanisme acorda aprovar definitivament la modificació núm. 1 de les Normes Subsidiàries d'Antella, relativa al canvi de qualificació de sòl dotacional en la prolongació del c/ de la Puríssima.  
I l'Ajuntament d'Antella ha de notificar el contingut d'aquest acord a tots els particulars interessats en l'expedient de referència.  
Contra aquesta resolució, que no posa fi a la via administrativa, es podrà interposar recurs ordinari davant del conseller d'Obres Públiques, Urbanisme i Transports de la Generalitat Valenciana, en el termini d'un mes, comptador a partir de la data de recepció de aquesta notificació.  
Tot això sense perjudici que es puga presentar qualsevol altre recurs que s'estime oportú.  
València, 28 de maig de 1997.- El secretari de la Comissió Territorial d'Urbanisme: José Manuel Palau Navarro.